Ásmundur Einar liðsstjóri í körfubolta á Unglingalandsmóti UMFÍ Ásmundur Einar Daðason , félags - og barnamálaráðherra , tekur virkan þátt í Unglingalandsmóti UMFÍ sem fram fer á Höfn í Hornafirði um verslunarmannahelgina . Hann er á mótinu með tveimur dætra sinna sem taka þátt í fjölda greina , þar á meðal í körfubolta . Þar er hann liðsstjóri eins og margir foreldrar á mótinu . „ Þetta er skemmtilegt og um að gera og vera með og ganga í öll tilfallandi störf , “ segir Ásmundur . Dætur hans eru 13 og 11 ára og eru skráðar í 6 - 8 greinar . Önnur þeirra er skráð í lið Borgfirðinga hjá UMSB en hin er ekki skráð í lið . Í þeim tilvikum er hún sett í lið með öðrum á sama reki sem hafa skráð sig í greinina . „ Það er alveg frábært . Stelpurnar eignast mikið af nýjum vinkonum . Önnur keppir í liði með stelpum sem hún þekkir ekki en hittir svo og keppir á móti í körfuboltanum á veturnar . Þetta er einfaldlega æðislegt mót og hægt að leyfa sér ýmislegt í keppni sem ekki er hægt að gera á veturna , “ segir Ásmundur . Tjaldsvæði mótsgesta er skipt upp eftir sambandsaðilum UMFÍ og er þess gætt að hver hópur fái sitt pláss . Ásmundur og fjölskylda eru á tjaldsvæði Ungmennasambands Borgarfjarðar ( UMSB ) . „ Það kom ekkert annað til greina en að vera á tjaldsvæðinu . Þar eru allir saman og svo var þar frábær grillveisla í gær . Það var æðislegt ! “ Þetta er í annað sinn sem Ásmundur mætir á Unglingalandsmót UMFÍ en dóttir hans varð 11 ára á síðasta ári og gat þá tekið þátt í fyrsta sinn . En dæturnar eru fleiri . Sú yngsta er þriggja ára og því átta ár þar til hún getur keppt á Unglingalandsmóti UMFÍ . „ Þetta er alveg frábært mót og yndislegt að geta farið hér um allt með börnunum . Nú kemst ekkert annað um verslunarmannahelgi en að fara á Unglingalandsmót UMFÍ . Við munum mæta næstu 15 árin ! “